**Ryan Malone** (s. 1. joulukuuta 1979 Pittsburgh, Pennsylvania, Yhdysvallat) on entinen yhdysvaltalainen jääkiekkoilija, jonka pelipaikka oli vasen laitahyökkääjä.

Malone varattiin NHL:ään kesällä 1999, kun Pittsburgh Penguins otti miehen 115. varauksena. Varausvuonnaan Malone pelasi USHL-sarjan Omaha Lancersissa. Tämän jälkeen hän siirtyi NCAA:n yliopistosarjaan, jossa pelasi neljä kautta St. Cloud State Universityn joukkueessa. Viimeisenä yliopistokautenaan Malone pelasi kolme ottelua myös AHL:ssä Wilkes-Barre/Scranton Penguinsissa.

Malone pelasi tulokaskautensa NHL:ssä 2003–2004. Hänestä tuli ensimmäinen Pittsburghin alueella syntynyt ja kiekko-oppinsa saanut pelaaja sekä ensimmäinen Pittsburgh Penguinsissa pelannut Pittsburghissa syntynyt jääkiekkoilija. Malone pelasi hyvän tulokaskauden ja oli huonon joukkueen tasaisimpia suorittajia koko kauden. Hän oli Pittsburghin kolmanneksi paras pistemies tehoillaan 22+21 ja tulokastilastojen neljänneksi tehokkain. Malone valittiin kauden päätteeksi tulokkaiden tähdistökentälliseen. Hän pelasi kauden aikana myös NHL:n tähdistöottelun yhteydessä järjestettyyn nuorten pelaajien NHL YoungStars -otteluun.

Kautta 2004–2005 ei ikinä pelattu työsulun takia. Malone kiekkoili kauden aikana kolmessa eri sarjassa Euroopassa. Hän aloitti SM-liigassa Espoo Bluesissa, josta kuitenkin lähti yhdeksän ottelun jälkeen nivusvammaan vedoten. Tämän jälkeen hän haukkui Espoon olosuhteet ja SM-liigan tuomarilinjan. Malone pelasi myös Italian Serie A:ssa Rittenissä, josta siirtyi pelaamaan pudotuspelejä Sveitsin pääsarjan HC Ambrì-Piottaan.

Malone palasi Pittsburghiin kaudeksi 2005–2006, kun hän teki joukkueen kanssa vuoden sopimuksen. Hän teki lähes samat pisteet kuin tulokaskautenaan, ja oli viidellä alivoimamaalillaan liigan kolmas. Kauden jälkeen Malone teki kahden vuoden jatkosopimuksen Pittsburghin kanssa välitystuomioistuimen käsittelyn jälkeen.

Kaudella 2006–2007 Malone teki uransa ensimmäisen hattutemppunsa. Hänen isänsä Greg Malone oli tehnyt myös hattutempun Pittsburghissa pelatessaan. Maloneista tuli toinen isä-poika-yhdistelmä, joka on tehnyt hattutempun samassa organisaatiossa. Boston Bruinsissa samaan pystyivät aiemmin Ken Hodge vanhempi ja Ken Hodge nuorempi. Seuraavalla kaudella Pittsburgh eteni Stanley Cup -finaaleihin, joissa kuitenkin hävisi Detroit Red Wingsille. Malonesta tuli ensimmäinen Stanley Cupin loppuotteluissa pelannut Pittsburghissa syntynyt pelaaja.

Tampa Bay hankki Malonen ja Gary Robertsin pelaajaoikeudet Pittsburghista vaihdossa varausoikeuksiin kesäkuussa 2008. Muutamaa päivää myöhemmin Tampa Bay teki Malonen kanssa seitsemän vuoden sopimuksen.

Kaudeksi 2014–2015 Malone siirtyi New York Rangersiin.

Lähteet
-------

1. 1 2  Ryan Malone *Legends of Hockey*. Hockey Hall of Fame and Museum. Viitattu 1. heinäkuuta 2008. (englanniksi)
2. ↑  Gorman, Kevin: Penguins profile: Malone  2. kesäkuuta 2008. Pittsburgh Tribune-Review.  Arkistoitu 5.6.2008. Viitattu 1. heinäkuuta 2008. (englanniksi)
3. ↑  Podell, Ira: NHL to show off young stars  24. tammikuuta 2004. USA Today. Viitattu 1. heinäkuuta 2008. (englanniksi)
4. ↑  Ryan Malone jättää Bluesin  28. lokakuuta 2004. Jatkoaika. Viitattu 1. heinäkuuta 2008.
5. ↑  Airaksinen, Tero: Espoon kaikkien aikojen pohjanoteeraus – Blues 04-05  10. huhtikuuta 2005. Jatkoaika. Viitattu 1. heinäkuuta 2008.
6. ↑  Ambri verstärkt sich für die Playoffs *espace.ch*. Viitattu 1. heinäkuuta 2008. (saksaksi)
7. ↑  Penguins agree to terms with Malone *si.com*.  2. syyskuuta 2005. Time Inc. Viitattu 1. heinäkuuta 2008. (englanniksi)
8. ↑  NHL Notebook: Penguins' Malone wins in arbitration *post-gazette.com*.  27. heinäkuuta 2006. PG Publishing Co. Inc.. Viitattu 1. heinäkuuta 2008. (englanniksi)
9. ↑  Price, Karen: Penalties hurt Pens in bid for 5th straight *Pittsburgh Tribune-Review*.  17. joulukuuta 2006.  Arkistoitu 15.6.2009. Viitattu 1. heinäkuuta 2008. (englanniksi)
10. ↑  Starkey, Joe: Hometown kid Malone set to make history *Pittsburgh Tribune-Review*.  24. toukokuuta 2008. Viitattu 1. heinäkuuta 2008. (englanniksi)[vanhentunut linkki]
11. ↑  Starkey, Joe: Lightning Sign Left Wing Ryan Malone to 7-Year Contract *Pittsburgh Tribune-Review*.  30. kesäkuuta 2008. Tampa Bay Lightning.  Arkistoitu 1.7.2008. Viitattu 1. heinäkuuta 2008. (englanniksi)
12. ↑  Ryan Malone *Elite Prospects*. Everysport Media Group AB.  (englanniksi)